**Dôvodová správa**

**Všeobecná časť**

 Návrh zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov predkladá na rokovanie Národnej rady Slovenskej republiky skupina poslancov Národnej rady Slovenskej republiky.

 Doterajšia právna úprava v oblasti ochrany nefajčiarov týkajúca sa povinností podnikateľov upozorňovať verejnosť na zákaz fajčenia bezpečnostným a zdravotným označením, predstavuje pre podnikateľov dodatočnú záťaž aj napriek tomu, že nie je náročná, jej dodržiavanie však vyplýva zo zákona. Právna úprava tiež ukladá podnikateľom nezmyselnú povinnosť upozorňovať verejnosť na oznam s informáciou, kde a na ktorých kontrolných orgánoch, ktoré sú podľa § 9 povinné vykonávať kontrolu dodržiavania zákona o ochrane nefajčiarov, je možné podať oznámenie o porušovaní zákona o ochrane nefajčiarov napriek tomu, že tento zákaz vyplýva z osobitných zákonov. Navrhuje sa preto vypustenie tejto povinnosti zo zákona o ochrane nefajčiarov. Samotné zrušenie povinnosti ustanovenej v § 8 ods. 4 zákona o ochrane nefajčiarov neznamená, že v jednotlivých prevádzkach podnikatelia nemôžu vývesky do prevádzky umiestniť, nebude to však zákonná povinnosť, ktorej neplnenie je zo zákona sankcionované.Súčasná úprava umožňuje za nedodržiavanie uvedenej povinnosti uložiť sankciu v rozpätí od 331 eur do 3 319 eur (§ 10 ods. 4 zákona o ochrane nefajčiarov). Navrhovaná právna úprava prispeje k zlepšeniu podnikateľského prostredia.

 Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

 Návrh zákona nebude mať negatívny vplyv na verejné financie. Návrh zákona bude mať pozitívny vplyv na podnikateľské prostredie, nepredpokladá sa negatívny vplyv na informatizáciu spoločnosti životné prostredie, ani sociálny vplyv.

**Osobitná časť**

**K Čl. I**

**K bodu 1**

Navrhuje sa úprava znenia § 8 ods. 3.Doterajšia úprava ukladala podnikateľom nezmyselnú povinnosť upozorňovať verejnosť na zákaz fajčenia bezpečnostným a zdravotným označením, napriek tomu, že tento zákaz vyplýval zo zákona. Podľa právnej fikcie ustanovenej v § 15 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov platí, že o všetkom, čo bolo v zbierke zákonov vyhlásené, sa má za to, že dňom vyhlásenia sa stalo známym každému, koho sa to týka.

**K bodu 2**

Navrhuje sa vypustenie ustanovenia vzhľadom na to, že kompetencia pre orgány a inštitúcie, ktoré sú oprávnené vykonávať kontrolu ochrany nefajčiarov vyplýva z osobitných predpisov. Samotné zrušenie povinnosti neznamená, že v jednotlivých prevádzkach podnikatelia nemôžu vývesky do prevádzky umiestniť, nebude to však zákonná povinnosť, ktorej neplnenie je zo zákona sankcionované.

**K bodu 3**

V súvislosti s navrhovanou zmenou v novelizačnom bode 2 sa navrhuje upraviť aj vnútorný odkaz v oblasti ukladania sankcií.

**K bodu 4**

Navrhuje sa úprava prechodných ustanovení tak, aby bolo zrejmé, akým spôsobom je potrebné sa vysporiadať s konaniami o uložení pokuty, ktoré už kontrolné orgány začali, avšak neboli do účinnosti navrhovanej novely zákona ukončené.

**K Čl. II**

Navrhuje sa nadobudnutie účinnosti novely zákona.